偈頌九十三首  其六八
作者：釋梵琮
朝代：宋

paragraphs: 今朝十月半，批判舊公案。
達磨不會單傳，夫子不會一貫。
老聃不會無爲，洞賓不會煅煉。
長老不會說禪，衲僧不會穿線。
萬象光中容易度，一毫頭上最難逢。
半夜玉兔懷胎，天明金鷄生卵。
養得鳳凰兒，百鳥不敢看。
踏折梧桐枝，飛去天崖畔。
招手喚歸來，雲中得相伴。
飲啄皆自然，一切總成見。
鳳凰兒，鳳凰兒，被閻老子索飯錢。
如何支遣，但對他點頭三下，依實供款。